Teenwoordigheid van die Here Archives - Bybelskool vir Bereane
Tag Archives: Teenwoordigheid van die Here
1 Sam 6 (29 Julie)
July 29, 2016 nati@stander.co.za
Miskien is die hoofding wat my in vandag se stuk opval, dat die ark – sonder enige hulp van die Israeliete se kant – teruggekeer het. Die Filistyne het 2 koeie ingespan en hulle met die ark weggestuur. Die mense van Bet-Semes was nog besig om in die lande te werk, toe hulle opkyk en die ark sien wat op die wa aangery kom.
Die ark is die vergestalting van die Here se teenwoordigheid. En dit was nie nodig vir die mense om te gaan oorlog maak om dit terug te wen nie. Inteendeel, dit was juis vanwee die inmenging van mense en hul selfsugtige ambisies wat die ark in die eerste plek verlore laat raak het. Maar die Here het nie mense nodig om sy teenwoordigheid te laat manifesteer nie. Die betekenis van die stuk is dat die Here outonoom is: Geen Filistyn of Israeliet het oor Hom beheer nie.
Meng my persoonlike agendas nie partykeer ook in, in die teenwoordigheid van die Here in my lewe nie? Veroorsaak my selfsugtige ambisies nie juis dat ek Hom "wegdryf" nie? Besef ek genoeg dat geen inspanning van my kant, die Here kan manipuleer om "meer" in my lewe betrokke te wees nie? Die feit dat Hy nou by my is, is suiwer genade.
Dan 3 (22 Jul)
July 22, 2016 nati@stander.co.za
Ons lees vandag die gedeelte waar Daniël se drie vriende in die brandende oond ingegooi word. Die volgende sin is vir my so treffend: "Ons het ons God vir wie ons dien. Hy het die mag om ons te red uit die brandende oond, en Hy sal ons ook red uit u mag. Selfs as Hy dit nie doen nie, moet u weet dat ons u god nie sal dien nie" (vers 17-18).
Ek dink terug aan my kollega Gerrie se woorde oor 'n tyd in sy lewe toe sy vrou met kanker gediagnoseer is. Hy sê hy het geweet dat omdat Jesus "Immanuel" oftewel "God-met-ons" is, kan 'n wonderwerk op enige oomblik plaasvind. Maar aan die ander kant omdat Jesus "Immanuel" of "God-met-ons" is, hoef 'n wonderwerk nie noodwendig plaas te vind nie, want ek is veilig in sy teenwoordigheid.
Met nog groter selfvertroue as Daniël se 3 vriende kan ons vir ons krisisse sê: "Selfs as die Here nie uitkoms gee nie, buig ek nie die knie voor enige ander God nie".
Teenwoordigheid van die HereWonderwerke
Eseg 11 (28 April)
April 28, 2016 nati@stander.co.za
Mens kan nie die grootsheid van vers 16 genoeg benadruk nie.
Die tempel was die uitdrukking van God se teenwoordigheid. Maar as jou tempel verwoes word en jy in ballingskap weggevoer word, dan kan dit nie veel slegter met jou gaan nie. Die volk het geglo dat hulle verwyderd van God is. Buite die bereik van sy teenwoordigheid, sorg en beskerming.
En dan kom God se woord deur Esegiël: "Ek het hulle ver weg gevat na ander nasies toe en hulle oor ander lande verstrooi, maar in dié tyd het Ek self vir hulle 'n heiligdom gebly in die lande waarheen hulle is." (Eseg 11:16)
Miskien is ons al so gewoond aan die teenwoordigheid van die Here dat ons nie meer die grootsheid van hierdie vers hoor nie. Die volk hoor dat ten spyte daarvan dat hulle nie in die beloofde land is nie en nie meer by die tempel kan uitkom nie, God nogsteeds by hulle teenwoordig is!
Dit moes 'n wonderlike vertroosting wees. Daardie verstroosting het ons ook – en kom ons dink veral daaraan in hierdie tyd van die jaar wat ons die uitstorting van die Heilige Gees herdenk.